
The   exceptional   state   is   the   following   of   the   authorities’   declaration   when   an extraordinary  situation  threatens  the  security  of  the  country.  By  this  declaration  some  normal functions of the government can be suspended, the citizens can be asked to change their normal behavior  or  government  bodies,  as  the  armed  forces,  can  be  authorized  to  implement  crises management  plans.  Under  these  circumstances,  the  exercise  of  some  human  rights  or  liberties can be restricted or suspended.
În această articol am grupat sub denumirea de „stări excepţionale” toată tipologia de stări care se pot proclama, institui, declara, adopta într-un stat, ca urmare a necesităţii de a se impune un anumit regim şi de a se lua o serie de măsuri speciale astfel încât statul respectiv să limiteze şi să lichideze urmările unei situaţii extraordinare care constituie o ameninţare fundamentală la adresa securităţii lui. Sub denumirea de „stări excepţionale” sunt înglobate şi „starea de  mobilizare”,  precum  şi  „starea  de  război”  în  gestionarea  cărora,  aşa  cum am mai afirmat, armata este şi trebuie să fie extrem de implicată.
Starea  excepţională  este  urmarea  unei  declaraţii  a  autorităţilor  statului atunci  când  o  situaţie  extraordinară  ameninţă  securitatea  ţării.  Prin  această declaraţie  se  pot  suspenda  anumite  funcţii  normale  ale  guvernării,  se  pot atenţiona  cetăţenii  să  îşi  schimbe  comportarea  normală  sau  se  pot  autoriza instituţiile  guvernamentale,  precum  armata,  să  pună  în  aplicare  planuri  de pregătire  şi  gestionare  a  stării  excepţionale.  Totodată,  în  acest  context,  se poate restrânge sau suspenda exerciţiul unor drepturi ale omului sau al unor libertăţi civile.
Necesitatea  de  a  declara  starea  excepţională  poate  decurge  din  situaţii foarte  diverse,  cum  ar  fi  întreprinderea  unei  acţiuni  armate  îndreptate împotriva  statului  de  către  elemente  interne  sau  externe,  tulburări  interne, calamităţi naturale, epidemii, crize financiare sau economice. Instituirea stării excepţionale duce inexorabil la restrângerea activităţilor economice, civile sau  politice  desfăşurate  în  mod  normal,  precum  şi  a  exerciţiului  drepturilor  de care   beneficiază   în   mod   obişnuit   cetăţenii,   cu   scopul   de   a   face   faţă circumstanţelor  extraordinare  care  au  dus  la  starea  excepţională.  Aceste restricţii  pot  fi  pe  deplin  justificate  sau,  dimpotrivă,  generate  de  anumite situaţii care sunt inventate de către guvernare.
În  această  conjunctură  există  pericolul  ca  Guvernul  să  profite  de instaurarea  stării  excepţionale  pentru  a  institui  restricţii  nejustificate  ale exerciţiului  drepturilor  omului  şi  libertăţilor  civile,  pentru  a  neutraliza opozanţii  politici,  a  amâna  alegerile  sau  pentru  alte  scopuri  în  beneficiu propriu  care  ar  fi  mai  greu  de  atins  în  împrejurări  normale.  Armata,  ca instituţie fundamentală a statului şi, totodată, ca un instrument indispensabil în gestionarea unor astfel de stări excepţionale cum ar fi starea de mobilizare şi  starea  de  război  trebuie  să  cunoască  şi  să  stăpânească  mecanismul  în conformitate  cu  care  funcţionează  astfel  de  stări,  să  aplice  principiile democratice   în   domeniu   şi   să   respecte   regulile   instituite   prin   tratate internaţionale astfel încât, pe timpul unor asemenea stări, societatea civilă să îi  devină  un  sprijin  real  şi  nu  un  element  cu  care  să  aibă  dispute,  litigii, controverse.
În unele ţări a existat tendinţa de a menţine o stare excepţională timp de mai mulţi ani sau chiar decenii, mult timp după ce motivul iniţial dispăruse. În acest  sens,  nu  trebuie  minimalizat  pericolul  ca  o  dictatură  constituţională  să apară ca urmare a unei stări excepţionale. Subliniem că stările excepţionale nu constituie situaţii neobişnuite, mai ales în regimurile dictatoriale unde starea excepţională poate dura cât durează şi regimul. În anumite situaţii, se instituie şi legea marţială, care conferă militarilor mai multă putere de acţiune.
Starea excepţională are două componente:
–  un  cadru  legal,  adică  baza  constituţională  şi  legislativă  a  stării respective. Experienţa arată, aşa cum vom demonstra ulterior, că este de dorit ca  prevederile  care  guvernează  starea  excepţională  să  aibă  statut  de  măsuri constituţionale.  Majoritatea  legislaţiilor  conţin  prevederi  explicite  în  acest sens, deşi altele exprimă acest lucru indirect. De obicei, atât problemele legate de instituire (proclamare, ratificare etc), cât şi măsurile adoptate atunci când starea  respectivă  este  în  vigoare  (suspendarea  sau  restrângerea  exerciţiului unor drepturi etc) trebuie să se subordoneze principiilor statului de drept, fiind astfel  supuse  controlului  parlamentar,  al  Curţii  Constituţionale  sau  al  altor organe  democratice.  De  aceea,  majoritatea  sistemelor  juridice  din  lume prevăd   ca   Parlamentul   să   fie   implicat   activ   fie   în   proclamarea   stării excepţionale, fie în aprobarea (ratificarea) ei, odată ce Executivul a declarat-o;
–  un  cadru  operaţional,  adică  structura  organizaţională  şi  planurile strategice necesare pentru gestionarea stării excepţionale. Aşa cum subliniam, armata are un cuvânt greu de spus în asemenea situaţii, ea fiind o instituţie cu atribuţii semnificative în domeniu. Cerinţele operaţionale trebuie să respecte   cadrul legal, inclusiv legislaţia internaţională după cum şi cadrul legal trebuie să ia în considerare cerinţele operaţionale de gestionare a unor asemenea stări cum sunt, de pildă, starea de mobilizare şi starea de război.
O  stare  excepţională  exercită  o  presiune  enormă  asupra  statului  şi societăţii.  Pentru  a-i  face  faţă  eficient,  Guvernul  şi  Armata  au  nevoie  de cooperare  din  partea  cetăţenilor.  Orice  abuz  sau  restrângere  neîntemeiată  a exerciţiului  drepturilor  omului  într-o  astfel  de  situaţie  va  submina  această cooperare şi va face dificilă ieşirea din starea excepţională. Este în interesul vital  al  statului şi  al  Armatei,  ca  instituţie  fundamentală  a  lui,  să  gestioneze starea excepţională în mod responsabil şi justificabil.
Valabilitatea celor afirmate mai sus referitoare la posibilitatea abuzului sau   folosirii   incorecte   a   drepturilor   extraordinare   conferite   organelor administraţiei de stat de către prevederile constituţionale ale statelor poate fi argumentată după o scurtă introspecţie în istorie. Paradoxal, deşi aceste stări sunt  denumite  excepţionale,  ele  se  proclamă  destul  de  des,  la  un  asemenea regim  făcând  apel,  cel  puţin  în  istoria  recentă,  zeci  de  state  care  au  pus  în practică de facto sau de jure stări excepţionale.
Există  situaţii  în  care  stările  excepţionale  sunt  instaurate  pe  lungă durată,  unele  dintre  ele  fiind  reînnoite  periodic  de  Parlament  de-a  lungul anilor  sau  chiar  al  deceniilor.  În  asemenea  situaţii,  principiul  supremaţiei civile  asupra  organizaţiilor  din  sectorul  de  securitate  este  periclitat  iar organizaţiile  respective  îşi  pot  crea  o  altă  imagine  decât  cea  democratică referitoare  la  rolul  şi  locul  lor  în  stat.  Pentru  exemplificare,  vom  analiza situaţiile  din  câteva  ţări  care  în  istoria  contemporană  au  uzitat  de  instituirea stărilor  excepţionale  în  scopuri  care  excedau  celor  prevăzute  de  principiile democratice.
În cadrul acestui articol vor fi studiate prevederile în legătură cu stările excepţionale  din  principalele  3  tratate  referitoare  la  drepturile  omului: Convenţia  internaţională  asupra  drepturilor  civile  şi  politice 85 ,  Convenţia pentru   protecţia   drepturilor   omului   şi   a   libertăţilor   fundamentale 86    şi Convenţia  americană  asupra  drepturilor  omului 87 ,  denumite  în  continuare Convenţia   Internaţională,   Convenţia   Europeană   şi,   respectiv,   Convenţia Americană.
Caracterul  juridic  al  unui  tratat  exercită  o  influenţă  puternică  asupra manierei  în  care  acesta  este  implementat  şi  asupra  naturii  responsabilităţilor părţilor.   De   obicei,   tratatele   internaţionale   tradiţionale   sunt   bazate   pe principiul reciprocităţii. Astfel, ele creează obligaţii cu caracter mutual între părţi.  Tratatele  pe  tema  drepturilor  omului,  nu  au  fost  încheiate  pentru  a impune  schimbul  reciproc  de  drepturi  pentru  beneficiul  comun  al  statelor părţi.  Aceste  tratate  trebuie  privite  ca  instrumente  legale  multilaterale  care determină  statele  părţi  să  facă  angajamente  legale  unilaterale  prin  care  se obligă  să  nu  violeze  drepturile  persoanelor  aflate  sub  jurisdicţia  lor.  Ele trebuie  să  asigure  protejarea  drepturilor  fiinţelor  umane  fără  să  ţină  cont  de naţionalitatea lor atât în cadrul statului de care aparţin, cât şi al celorlalte state părţi.
Putem afirma, astfel, că obligaţiile care derivă din tratatele referitoare la drepturile omului posedă un caracter legal special, care poate fi descris  prin formularea a două concluzii fundamentale:
–   domeniul  drepturilor  omului  a  fost  exclus,  în  limitele  definite  de tratatele pe această temă, de sub puterea internă  a statului;
–   a fost generată o nouă ramură a dreptului internaţional, prin crearea unei noi ordini de drept care cuprinde noţiunea de societate internaţională ca un subiect separat al dreptului internaţional; normativele acestei noi ordini de drept au caracter de obligaţie erga omnes (faţă de toţi).
Statele care invocă existenţa unei stări excepţionale nu se pot sustrage obligaţiilor  pe  care  şi  le-au  asumat  ratificând  tratatele  asupra  drepturilor omului. Tipurile de situaţii care pot genera instituirea stărilor excepţionale şi deci,  pot  justifica  derogarea  de  la  obligaţia  statelor  în  ceea  ce  priveşte drepturile  omului  sunt  expres  definite  în  tratatele  internaţionale  analizate  în acest subcapitol.  Chiar scopul acestor tratate internaţionale a fost, între altele, de a nu folosi anumiţi termeni incerţi care să deschidă posibilitatea abuzului
statelor părţi.
Formulările  referitoare  la  conceptul  de  stări  excepţionale  diferă  în tratatele    la  care  facem  referire.  Totuşi,  diferenţele  nu  sunt  semnificative. Convenţia  europeană  permite  derogarea  în  cazuri  de  război  sau  altă  urgenţă publică   care   ameninţă   viaţa   naţiunii   (art.   15   paragraf   1).   Convenţia internaţională  face  referiri  la  o  urgenţă  publică  care  ameninţă  viaţa  naţiunii (art. 4 paragraf 1) în timp ce Convenţia americană se referă la război, pericol public  sau  altă  urgenţă  care  ameninţă  independenţa  sau  securitatea  unui  stat parte (art. 27 paragraf 1).
Apreciem  că  divergenţele  dintre  Convenţia  europeană  şi  Convenţia internaţională  par  a  avea  mai  degrabă  un  caracter  de  formă,  din  moment  ce noţiunea de urgenţă formulată la articolul 4 din Convenţia internaţională are   directă  aplicabilitate  în  caz  de  război  care,  în  opinia  noastră,  constituie  cea mai  mare  urgenţă  publică.  Practica  aplicării  Convenţiei  americane  scoate  în evidenţă  că  ideea  de  urgenţă,  aşa  cum  ea  este  înţeleasă  din  celelalte  două tratate, nu diferă de conceptul de urgenţă folosit de Convenţia americană. De fapt,  considerăm  că  o  ameninţare  la  independenţa  sau  securitatea  statului
înseamnă o ameninţare la viaţa naţiunii.
Chiar dacă am stabilit că expresia „stare excepţională” este definită în termeni similari în cele 3 tratate internaţionale pe tema drepturilor omului, nu înseamnă  că  de  fapt  avem  explicaţia  înţelesului  real  al  acestei  sintagme. Opinăm că nu este uşor să găseşti o definiţie care să acopere exhaustiv larga varietate  de  situaţii  care  pot  apărea  în  zone  variate  ale  lumii  şi  care,  prin prisma  gândirii  guvernelor  respective,  să  capete  o  asemenea  calificare. Cunoaştem  faptul  că,  în  funcţie  de  specificul  fiecărei  ţări,  unele  ameninţări pot fi percepute diferit, căpătând, astfel, o dimensiune care în unele cazuri nu corespunde realităţii. Personal, în cadrul unei activităţi internaţionale, am fost martorul  unei  dispute  în  care  reprezentanţii  a  două  state  îşi  exprimau nedumerirea  asupra  faptelor  care,  în  ţara  celuilalt,  erau  calificate  drept ameninţări la adresa securităţii naţionale (este vorba de ocuparea unei mici şi nesemnificative  insule  situate  la  o  depărtare  astronomică  faţă  de  teritoriul propriu-zis al ţării ameninţate, pe de o parte, iar pe de altă parte, de explozia unui autobuz).
Din această cauză, considerăm că nu este de dorit dar nici posibil ca, pe baza  termenilor  folosiţi  în  tratatele  internaţionale  analizate,  să  facem  o descriere abstractă a unei stări excepţionale. Fiecare caz trebuie să fie judecat în  funcţie  de  specificul  lui,  un  element  esenţial  aici  fiind  luarea  în  calcul  a preocupării preponderente de continuare a societăţii democratice. Suntem de părere  că,  totuşi,  atunci  când  statele  definesc  în  legislaţia  lor  internă  starea excepţională, ele trebuie să îngusteze domeniul de referinţă şi să se limiteze la situaţii  cum  ar  fi  războiul,  agresiunea  externă,  rebeliunea  armată,  insurecţia civilă şi alte asemenea evenimente în care miza este supravieţuirea naţiunii.
Ceea  ce  este  de  remarcat  este  faptul  că  în  lume  au  existat  şi  există numeroase stări excepţionale de facto acolo unde există indicii că subzistă o concentrare  a  puterii  executive  în  condiţiile  în  care  legislativul  a  fost suspendat  sau  chiar  abolit  iar  drepturile  cetăţenilor,  precum  şi  garantarea acestora  sunt  puternic  afectate  de  legi  pe  tema  securităţii  naţionale  care,  în principiu,   permit   detenţia   unor   persoane   fără   a   se   respecta   procedura democratică normală, persoane care pot fi chiar judecate de tribunale speciale.
O  altă  problemă  pe  care  o  identificăm  în  domeniu  este  aceea  că,  şi atunci când standardele internaţionale ale democraţiei în acest domeniu sunt identificate  teoretic  şi  transpuse  în  legi,  este  dificil  de  urmărit  modul  de aplicare  a  acestora  şi  de  stabilit  dacă  s-au  întreprins  de  către  stat  măsurile potrivite  sau  s-au  comis  abuzuri.  Studiile  arată  că,  de  obicei,  situaţia  se   complică  atunci  când  asemenea  stări  excepţionale  sunt  declarate  într-un context sensibil din punct de vedere politic.
Din  analiza  prevederilor  art.  4  paragraf  1  al  Convenţiei  internaţionale rezultă o obligaţie expresă de a proclama oficial starea excepţională. Celelalte tratate  nu  impun  regula  publicităţii  printr-un  text  explicit.  Din  ceea  ce  am constatat în urma studierii dreptului intern al statelor, în multe dintre acestea este necesară proclamarea oficială a stării excepţionale.
Dacă  în  privinţa  proclamării  stării  excepţionale  nu  avem  o  atitudine unanimă  în  cele  3  tratate,  în  privinţa  notificării  celorlalte  state  părţi  ale tratatului, avem o abordare unanimă. În conformitate cu prevederile tratatelor, statele  care  declară  o  stare  excepţională  trebuie  să  informeze  statele  părţi  la tratat,  prin  depozitarul  tratatului,  despre  măsurile  excepţionale  luate,  despre prevederile legale interne de la care se va face derogare, prevederile din tratat care  vor  fi  afectate,  data  estimativă  când  aceste  derogări  vor  lua  sfârşit  şi motivele pentru care sunt necesare astfel de lucruri.
Se  pare  că  în  spatele  acestor  cerinţe  stă  dreptul  statelor  părţi  de  a  fi notificate,  de  a  lua  la  cunoştinţă  de  poziţia  exactă  a  statului  care  derogă  şi dacă această poziţie este în conformitate cu prevederile tratatului, informaţii în  funcţie  de  care  ele  înseşi  îşi  vor  exercita  drepturile.  În  această  privinţă, Convenţia europeană cere ca secretarul general al Consiliului Europei să fie „pe deplin informat” despre situaţia care a generat starea excepţională. Astfel, el  poate  solicita  orice  informaţie  adiţională  pe  care  o  consideră  necesară, aceasta  şi  datorită  puterilor  speciale  conferite  de  prevederile  art.  52  ale Convenţiei  europene.  Conform  prevederilor  art.  4  paragraf  3  din  Convenţia internaţională,  statul  parte  care  îşi  exercită  dreptul  de  a  deroga  de  la prevederile tratatului trebuie să informeze imediat celelalte state părţi despre măsurile excepţionale întreprinse. Deoarece Convenţia europeană nu conţine nicio   cerinţă   referitoare   la   o   notificare   „imediată”,   s-a   interpretat   că notificarea  trebuie  făcută  într-o  perioadă  rezonabilă.  După  cum  se  poate constata, obligaţia notificării care este cuprinsă în toate cele 3 tratate poate fi considerată ca o prevedere importantă iar neaducerea ei la îndeplinire poate fi înţeleasă ca având drept consecinţă pierderea dreptului de a deroga chiar dacă acest  lucru  nu  este  prevăzut  în  mod  expres.  Practica  însă  nu  confirmă  acest raţionament.
În altă ordine de idei, Convenţia americană enumeră, la art. 27 paragraf 2, 11 drepturi prevăzute de tratat care al căror exerciţiu nu poate fi suspendat sau restrâns.  Acestea sunt următoarele: dreptul la personalitate din punct de vedere juridic, prevăzut de art.3, dreptul la viaţă, prevăzut de art.4, dreptul la un  tratament  uman,  prevăzut  de  art.5,  dreptul  de  a  nu  fi  supus  sclaviei, prevăzut de art.6, dreptul de a beneficia de neretroactivitatea legii, prevăzut de art.9, libertatea conştiinţei şi a religiei, prevăzut de art.12, drepturile familiei, prevăzute de art.17, dreptul la nume, prevăzut de art.18, drepturile copilului,  prevăzute de art. 19, dreptul la naţionalitate, prevăzut de art. 20 şi dreptul de a participa la guvernare, prevăzut de art. 23. Convenţia americană conţine lista cea  mai  lungă  de  drepturi  de  la  care  nu  se  poate  deroga,  fiind  urmată  de Convenţia  internaţională  care,  la  art.  4  paragraf  2,  identifică  7  asemenea drepturi în timp ce Convenţia europeană numai 4, la art. 15 paragraf 2.
Drepturile  intangibile,  chiar  şi  pe  timpul  stărilor  excepţionale,  de  care vorbeşte  Convenţia  internaţională  sunt:  dreptul  la  viaţă,  dreptul  de  a  nu  fi supus torturii sau unor tratamente degradante, inumane sau crude, dreptul de a nu fi lipsit de libertate numai pe motivul că nu poţi să îndeplineşti o obligaţie contractuală, dreptul de a recunoaşte oriunde persoana în faţa legii, dreptul de a nu fi supus sclaviei, dreptul  la libertatea gândirii, a conştiinţei şi a religiei şi dreptul de a beneficia de neretroactivitatea legii.
Convenţia europeană enumeră printre drepturile de la al căror exerciţiu nu  se  poate  deroga  numai  următoarele:  dreptul  la  viaţă,  dreptul  de  a  nu  fi supus torturii sau altor tratamente inumane sau degradante, dreptul de a nu fi supus  sclaviei  şi  dreptul  de  a  beneficia  de  neretroactivitatea  legii.  Aceste  4 drepturi  alcătuiesc  de  fapt  miezul  ireductibil  al  drepturilor  umane,  ele  fiind menţionate de toate cele 3 tratate examinate de noi.
Pe principiul că un act normativ nu trebuie să motiveze dispoziţiile sale, textele  tratatelor  respective  nu  includ  şi  motivele  pentru  care  unele  dintre drepturile  omului  apar  ca  intangibile.  Suntem  de  părere  că  aceste  drepturi intangibile  au  fost  socotite  aşa  de  importante  încât  suprimarea  lor  sau  a exerciţiului  lor  nu  poate  fi  justificată  nici  pe  timpul  unei  stări  excepţionale. Facem aici referire la dreptul la viaţă de exemplu, care în nicio circumstanţă nu  poate  fi  suspendat.  O  altă  categorie  de  drepturi  care  au  fost  considerate intangibile  sunt  cele  a  căror  exercitare  nu  împiedică  cu  nimic  gestionarea  eficientă  a  stării  excepţionale.  Oferim  spre  exemplificare,  dreptul  de  a  te căsători, care, în opinia noastră, face parte din categoria drepturilor familiei.
Un alt gen de reglementare care există în toate cele 3 tratate se referă la faptul  că  măsurile  excepţionale  întreprinse  pe  timpul  crizelor  trebuie  să  fie adoptate  numai  în  măsura  în  care  ele  sunt  într-adevăr  necesare  şi  adecvate situaţiei. Terminologia folosită este următoarea:
–   „în măsura în care sunt cerute de exigenţele situaţiei” – în Convenţia americană;
–   „în  măsura  în  care  sunt  strict  cerute  de  exigenţele  situaţiei”  –  în Convenţia europeană;
–   „în  măsura  în  care  sunt  strict  cerute  de  exigenţele  situaţiei”  –  în Convenţia internaţională.
Se   profilează   astfel,   se   pare,   un   principiu   unanim   acceptat   al proporţionalităţii între măsurile excepţionale întreprinse şi gravitatea situaţiei care a generat declararea stării excepţionale.
Convenţia  americană  dispune  că  aplicarea  acestor  măsuri  excepţionale nu  trebuie  să  implice  discriminarea  pe  motive  de  rasă,  culoare,  sex,  limbă, religie sau origine socială. Acest gen de discriminare este interzis şi de către Convenţia  internaţională  în  mod  expres.  Chiar  dacă  în  Convenţia  europeană nu regăsim o astfel de dispoziţie specială, faptul este nesemnificativ întrucât la   art.   14   identificăm   o   prevedere   cu   caracter   general   referitoare   la nediscriminare.  Iată,  din  nou,  un  capitol  asupra  căruia  cele  3  tratate  cad  de acord.
O ultimă remarcă se referă la faptul că toate cele 3 tratate conţin norme identice   conform   cărora   măsurile   excepţionale   adoptate   trebuie   să   fie conforme cu obligaţiile lor stabilite prin dreptul internaţional.
Tratatele internaţionale pe tema drepturilor omului recunosc îndrituirea statelor  de  a  adopta  anumite  măsuri  speciale  prin  restrângerea  temporară  a exerciţiului unor drepturi în vederea gestionării eficiente a stării excepţionale. Se poate afirma că acest drept al statului constituie, totodată, şi o obligaţie de vreme ce restabilirea situaţiei normale se poate face numai prin aplicarea unor măsuri  dure  iar  cetăţenii  au  toată  încrederea  că  statul  lor  este  garantul democraţiei aşa cum acest lucru este reflectat de prevederile constituţionale.
Tratatele  internaţionale  care  privesc  drepturile  omului  au  o  exprimare asemănătoare  atunci  când  abordează  definirea  stării  excepţionale,  existând doar  mici  deosebiri  mai  degrabă  cu  caracter  de  formă.  În  principal  am observat  că  starea  excepţională  este,  în  înţelesul  tratatelor,  cazul  războiului sau  alte  situaţii  care  ameninţă  viaţa  naţiunii.  Deşi  există  o  similitudine  în exprimarea din textul tratatelor, înţelesul real al acestor cuvinte nu este acelaşi pentru fiecare stat parte. Observăm că este dificil să se identifice o definiţie care să acopere exhaustiv varietatea vastă de situaţii care pot apărea în zone diferite ale lumii şi care pot fi calificate de Guvernele ţărilor respective drept stări  excepţionale.  Tragem  concluzia  că  existenţa  unui  pericol  care  să ameninţe  viaţa  unei  naţiuni  depinde  de  percepţia  Guvernului  respectiv,  care decide  în  anumite  circumstanţe  să  adopte  măsuri  speciale  derogatorii  de  la tratatele internaţionale pe tema drepturilor omului.
În plus faţă de cele susmenţionate, constatăm că fiecare caz trebuie să fie judecat în funcţie de elementele sale specifice şi că esenţial în gestionarea crizei care a dus la instituirea stării excepţionale este ca măsurile adoptate să denote   preocuparea   preponderentă   de   revenire   la   regulile   societăţii democratice. Mai observăm şi faptul că pe lângă problemele teoretice pe care încercăm  chiar  acum  să  le  identificăm  mai  există  şi  aplicarea  acestora  în practică. Este dificil de monitorizat dacă prin măsurile adoptate într-un stat s-au  comis  greşeli  flagrante  sau  abuzuri  mai  ales  acolo  unde  situaţia  politică este  complexă  şi  prezintă  multe  aspecte  sensibile.  Oricum,  conform  celor prevăzute  de  tratatele  internaţionale  în  domeniu  statele  care  uzează  de instaurarea unei stări excepţionale sunt obligate să respecte anumite condiţii   de  gestionare  a  unei  astfel  de  situaţii  în  conformitate  cu  îndatoririle  care  le revin din tratatele respective, la care au devenit parte prin ratificare.
O idee importantă care se desprinde din studierea prevederilor tratatelor internaţionale în domeniu este aceea a obligativităţii notificării de către statul în  cauză  a  celorlalte  state  părţi  ale  tratatului.  La  declararea  unei  stări excepţionale statelor le revine o obligaţie care, de obicei, nu este prevăzută în legislaţia internă şi anume de a anunţa celelalte state care au ratificat tratatul respectiv despre măsurile excepţionale întreprinse, prevederile din tratat care vor  fi  afectate  prin  măsurile  derogatorii,  motivele  pentru  care  s-a  instituit această stare şi data estimativă când aceste acţiuni vor înceta.
Cu alte cuvinte celelalte state părţi au dreptul de a fi corect informate despre ceea ce se întâmplă în statul care a întreprins măsuri derogatorii de la tratatul la care sunt şi ele părţi. În funcţie de informaţiile primite acestea îşi vor ajusta atât elementele de politică externă dar, posibil, şi pe cele de politică internă.
În privinţa notificării, Convenţia Europeană dispune deplina informare a Secretarului  General  al  Consiliului  Europei  care,  de  altfel,  poate  solicita  şi informaţii suplimentare atunci când consideră necesar. Convenţia Europeană nu   vorbeşte   despre   o   notificare   imediată,   aşa   cum   face   Convenţia Internaţională, dar tergiversarea acestei notificări, amânarea ei fără un motiv întemeiat,  peste  o  anumită  perioadă  rezonabilă  poate  fi  calificată  ca  o încălcare a prevederilor tratatului. În opinia noastră, neîndeplinirea conştientă a acestei obligaţii a notificării poate avea repercusiuni asupra statului în cauză întrucât celelalte state părţi pot avea un interes legitim solid în a cunoaşte cu exactitate  şi  rapiditate  situaţia  unui  stat  vecin  sau  a  unuia  cu  care  are  relaţii importante şi unde s-a proclamat stare excepţională.
Vorbind  despre  proclamarea  stării  excepţionale  observăm  că  numai Convenţia  Internaţională  conţine  o  dispoziţie  expresă  în  acest  sens.  Textul Convenţiei  Internaţionale  obligă  în  mod  explicit  statele  părţi  să  proclame oficial  starea  excepţională.  Este,  în  opinia  noastră,  o  măsură  de  bun  simţ, menită să prevină cetăţenii statului unde s-a instituit o asemenea stare asupra faptului că exerciţiul anumitor drepturi şi libertăţi consacrate prin Constituţie şi tratate internaţionale va fi restrâns sau chiar suspendat.
După  cum  am  putut  observa  nu  toate  drepturile  şi  libertăţile  pot  fi afectate de către măsurile derogatorii adoptate de către state pe timpul stărilor excepţionale.  Am  observat  că  există  un  nucleu  format  din  patru  drepturi intangibile,  prevăzute  de  Convenţia  Europeană.  Asupra  exerciţiului  acestor drepturi   intangibile   nu   se   poate   acţiona   nici   chiar   pe   timpul   stărilor excepţionale  indiferent  de  motivul,  amploarea  sau  intensitatea  fenomenului care a generat criza respectivă. Drepturile fundamentale de la care nu se poate deroga  sunt  dreptul  la  viaţă,  dreptul  de  a  nu  fi  supus  torturii  sau  unor
tratamente degradante, inumane sau crude, dreptul de a nu fi supus sclaviei şi dreptul de a beneficia de neretroactivitatea legii.
Aşa cum afirmam mai sus, textul tratatelor studiate nu explică motivul pentru  care  aceste  drepturi  şi  numai  acestea  au  fost  desemnate  drept nederogabile. Opinăm că s-a considerat că dacă şi exerciţiul acestor drepturi ar  fi  fost  afectat  cu  scopul  declarat  de  a  prezerva  democraţia,  atunci salvgardarea  acestei  democraţii  chiar  nu  se  mai  justifică.  Astfel  spus  nu întotdeauna scopul scuză mijloacele.
Ceea  ce  se  mai  poate  menţiona  la  acest  domeniu  al  drepturilor intangibile  este  faptul  că  la  nucleul  de  drepturi  nederogabile  prevăzute  de tratatele  internaţionale  se  pot  adăuga  şi  alte  drepturi  prin  legislaţia  internă  a statelor,   îndeosebi   prin   legile   lor   fundamentale.   Spre   exemplificare, Constituţia  României  prevede  că  nicio  lege  nu  poate  îngrădi  exercitarea accesului liber la justiţie. Apreciem că cel puţin alte două drepturi ar putea fi luate în dezbatere pentru a deveni drepturi intangibile şi anume dreptul la un proces corect şi dreptul la compensaţie.
Dacă analizăm terminologia folosită de tratate atunci când se referă la măsura în care se poate deroga de la exerciţiul anumitor drepturi şi libertăţi prevăzute  de  tratatele  internaţionale,  constatăm  că,  în  unanimitate,  cele  trei tratate  investigate  stabilesc  un  prag  până  la  care  astfel  de  măsuri  nu  pot  fi adoptate. Măsurile restrictive pot fi întreprinse numai dacă sunt reclamate de exigenţele  situaţiei.  Restrângerea  exerciţiului  unor  drepturi  trebuie  să  fie  nu numai necesară dar şi adecvată. Singură, Convenţia Americană menţionează, pe   lângă   această   regulă   a   proporţionalităţii   între   măsurile   adoptate   şi
gravitatea pericolului care ameninţă viaţa naţiunii, şi faptul că aceste măsuri trebuie  întreprinse  numai  într-o  anumită  perioadă  strict  necesară  pentru rezolvarea situaţiei.
Alte două condiţii care trebuie să caracterizeze restrângerea exerciţiului drepturilor şi libertăţilor, asupra cărora tratatele au consens deplin constau în aplicarea măsurilor derogatorii fără discriminare şi fără a se încălca de către state obligaţiile stabilite prin tratatele internaţionale.
85  Este un tratat al Naţiunilor Unite bazat pe Declaraţia universală a drepturilor omului creat în 1966 şi care a intrat în vigoare în 1976.
86   Denumită  şi  Convenţia  Europeană  asupra  drepturilor  omului,  a  fost  adoptată  sub  auspiciile Consiliului Europei în 1950 cu scopul de a proteja drepturile omului şi libertăţile fundamentale în Europa.  Toate  statele  membre  ale  Consiliului  Europei  sunt  parte  la  această  Convenţie  iar  noi membri sunt aşteptaţi să ratifice Convenţia. Consiliul Europei nu trebuie confundat cu Consiliul Uniunii  Europene  sau  cu  Consiliul  European  care  aparţin  Uniunii  Europene,  care  este  o  altă organizaţie internaţională, deosebită de Consiliul Europei deşi au acelaşi steag şi imn din 1980, întrucât ambele militează pentru integrare europeană.
87  Cunoscut şi sub numele de Pactul de la San Jose, este un instrument internaţional al drepturilor omului. El a fost adoptat de naţiunile Americilor în 1969 în Costa Rica. A intrat în vigoare pe 18 iulie 1978, când a fost ratificat de al 11-lea stat, Grenada .

